Tportal u posjedu je tajnog pisma koje otkriva sukob dugogodišnjeg novinara te suvlasnika i glavnog urednika OTV-a Romana Bolkovića i zagrebačkog gradonačelnika Milana Bandića. Osim toga, pismo otkriva i mračan dio novinarskog posla, netransparentan rad u političkoj kampanji, činjenje usluga političarima, ali i pritisak koji Bandić navodno radi nad Bolkovićem tražeći smjenu novinara Sanjina Španovića

Romano Bolković uputio je pismo članovima Rotary kluba Kaptol prije nekoliko mjeseci, a u njemu se požalio na ponašanje i postupke Milana Bandića koji je, kao i on, član tog ekskluzivnog društva. Dijelovi tog pisma upućenog zatvorenom krugu ljudi raskrinkavaju spregu političara i medija, način na koji moćnici s jedne i druge strane funkcioniraju i stvaraju veze kakvima smo u protekla dva desetljeća mnogo puta svjedočili, ali ih je teško bilo dokumentirati.

'Da, Milan Bandić, zagrebački gradonačelnik, od mene je tražio da dam otkaz Sanjinu Španoviću i to zato što je protiv njega raspalio na HRT-u i na Facebooku. Naravno da to nisam napravio, a to je za posljedicu imalo raskidanje ugovora koji smo imali s Holdingom', kazao je za tportal Bolković, suvlasnik Otvorene televizije (OTV-a), nakon što smo mu kazali da smo u posjedu e-maila koji je uputio kolegama u Rotary klubu.